

**Република Македонија**

**МИНИСТЕРСТВО ЗА ОБРАЗОВАНИЕ И НАУКА**

##### ПРЕДЛОГ НА ЗАКОН

**ЗА ДОПОЛНУВАЊЕ НА ЗАКОНОТ**

**ЗА ОБРАЗОВАНИЕ НА ВОЗРАСНИТЕ ПО СКРАТЕНА ПОСТАПКА**

# Скопје, Септември 2013 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ**

Со Законот за дополнување на Законот за образование на возрасните се врши усогласување на прекршочните одредби во овој закон со одредбите од новиот Закон за прекршоците.

**II. ЦЕЛИ, НАЧЕЛА И ОСНОВНИ РЕШЕНИЈА**

Целта на предложените законски решенија е да се подобрат постапките при изрекувањето на прекршоците на субјектите кои работат спротивно на одредбите на Законот за образование на возрасните.

 **III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Овој закон не предизвикува фискални импликации.

**IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

 Овој закон не предизвикува материјални обврски за одделни субјекти.

 Средствата се обезбедуваат од Буџетот на Република Македонија.

**V. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ДОПОЛНУВАЊЕ НА ЗАКОНОТ ЗА ОБРАЗОВАНИЕ НА ВОЗРАСНИТЕ**

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага овој Закон за дополнување на Законот за образование на возрасните, да се донесе по скратена постапка.

##### ПРЕДЛОГ НА ЗАКОН ЗА ДОПОЛНУВАЊЕ НА

##### ЗАКОНОТ ЗА ОБРАЗОВАНИЕ НА ВОЗРАСНИТЕ

**Член 1**

Во Законот за образование на возрасните („Службен весник на Република Македонија“ бр.7/08, 17/11, 51/11 и 74/12) по член 44 се додава нов член 44-а кој гласи:

„Член 44-а

Прекршочната постапка води и прекршочните санкции ги изрекува надлежен суд.

Пред поднесување на барање за прекршочна постапка до надлежен суд, за прекршоците предвидени во овој закон, Државниот просветен инспекторат води постапка за издавање на прекршочен платен налог, согласно со Законот за прекршоците.“

**Член 2**

Се овластува Законодавно-правната комисија на Собранието на Република Македонија да утврди пречистен текст на Законот за образование на возрасните.

**Член 3**

 Овој закон влегува во сила осмиот ден од денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ-ЗАКОНОТ ЗА ДОПОЛНУВАЊЕ НА ЗАКОНОТ ЗА ОБРАЗОВАНИЕ НА ВОЗРАСНИТЕ**

**I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ДОПОЛНУВАЊЕ НА ЗАКОНОТ ЗА ОБРАЗОВАНИЕ НА ВОЗРАСНИТЕ**

Со членот 1 по член 44 од Законот за образование на возрасните се додава нов член 44-а кој уредува дека пред поднесување на барање за прекршочна постапка, за прекршоците предвидени во овој закон, Државниот просветен инспекторат води постапка за издавање на прекршочен платен налог согласно со Законот за прекршоците.Ова е заради усогласување со одредбите на новиот Закон за прекршоците.

Со членот 2 се овластува Законодавно-правната комисија на Собранието на Република Македонија да утврди пречистен текст на Законот за образование на возрасните.

 Со членот 3 се уредува влегувањето во сила на законот.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Со оглед на тоа што со дополнување на Законот за образование на возрасните се врши додавање на нов член 44-а, решенијата содржани во одредбите се меѓусебно поврзани и чинат една правна целина.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со овие одредби во Предлог Законот за дополнување на Законот за образование на возрасните се очекува подобрување на постапките при изрекувањето на прекршоците на субјектите кои работат спротивно на одредбите на Законот за образование на возрасните.

ОДРЕДБА ОД ЗАКОНОТ ЗА ОБРАЗОВАНИЕ НА ВОЗРАСНИТЕ

КОЈА СЕ ДОПОЛНУВА

Член 44

(1)Глоба во износ од 1.000 до 1.500 евра во денарска противвредност ќе се изрече за прекршок на установата, односно институцијата за образование на возрасни, ако:

 - води евиденција и документација спротивно на одредбите од овој закон (член 25) и

- не достави податоци предвидени во членот 26 од овој закон.

(2) Глоба во износ од 500 до 750 евра во денарска противвредност ќе му се изрече на одговорното лице во установата, односно институцијата за образование на возрасни за прекршокот од ставот (1) на овој член.

(3) Глоба во износ од 2.000 до 2.500 евра во денарска противвредност ќе се изрече за прекршок на установата, односно институцијата за образование на возрасни, ако:

 - не склучи договор со учесникот во образование на возрасните (член 15) и
 - на учесникот му наплати трошоци, а истите се обезбедени од јавни средства.

(4) Глоба во износ од 1.000 до 1.250 евра во денарска противвредност ќе му се изрече на одговорното лице во установата, односно институцијата за образование на возрасни за прекршокот од ставот (3) на овој член.

(5) Глоба во износ од 3.000 до 3.500 евра во денарска противвредност ќе се изрече за прекршок на установата, односно институцијата за образование на возрасните, ако:

- започне да реализира посебна програма за учесници пред донесувањето на решение за исполнетоста во однос на просторот, опремата и соодветен кадар (член 22) и

- доделените јавни средства на конкурс ги троши ненаменски.

(6) Глоба во износ од 2.000 до 2.500 евра во денарска противвредност ќе му се изрече на одговорното лице во правното лице, односно институцијата за образование на возрасни за прекршокот од ставот (5) на овој член.